CELEX: 32013D0271
Language: el
Date: 2013-06-06 00:00:00
Title: 2013/271/ΕΕ: Εκτελεστική απόφαση της Επιτροπής, της 6ης Ιουνίου 2013 , σχετικά με την τροποποίηση της εκτελεστικής απόφασης 2012/117/ΕΕ για τη δημιουργία καταλόγου σταδίων καθοριστικών αποφάσεων για την αξιολόγηση της υλοποίησης του προγράμματος Galileo όσον αφορά τα κέντρα και τους σταθμούς εδάφους που πρόκειται να ανεγερθούν στο πλαίσιο των φάσεων ανάπτυξης και εγκατάστασης του προγράμματος

8.6.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 156/15
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 6ης Ιουνίου 2013
   σχετικά με την τροποποίηση της εκτελεστικής απόφασης 2012/117/ΕΕ για τη δημιουργία καταλόγου σταδίων καθοριστικών αποφάσεων για την αξιολόγηση της υλοποίησης του προγράμματος Galileo όσον αφορά τα κέντρα και τους σταθμούς εδάφους που πρόκειται να ανεγερθούν στο πλαίσιο των φάσεων ανάπτυξης και εγκατάστασης του προγράμματος
   (2013/271/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 683/2008 του Ευρωπαϊκού Κοινοβουλίου και του Συμβουλίου, της 9ης Ιουλίου 2008, σχετικά με τη συνέχιση της υλοποίησης των ευρωπαϊκών προγραμμάτων δορυφορικής ραδιοπλοήγησης (EGNOS και Galileo) (1), και ιδίως το άρθρο 12 παράγραφος 3,
   Εκτιμώντας τα ακόλουθα:
   
               (1)
            
            
               Στο παράρτημα της εκτελεστικής απόφασης 2012/117/ΕΕ της Επιτροπής (2), γίνεται κατ’ επανάληψη αναφορά σε πρωτόκολλα συμφωνίας που πρόκειται να υπογραφούν με τα κράτη μέλη στο έδαφος των οποίων έχουν εγκατασταθεί τα κέντρα ή οι σταθμοί. Ωστόσο, στην πραγματικότητα δεν πρόκειται για πρωτόκολλα συμφωνίας, αλλά για συμφωνίες.
            
         
               (2)
            
            
               Η εκτελεστική απόφαση 2012/117/ΕΕ προβλέπει την ανέγερση ενός κέντρου για την παρακολούθηση της ασφάλειας του συστήματος, καθώς και των υπηρεσιών που παρέχονται, με την ονομασία «Κέντρο ασφάλειας Galileo (GSMC)». Στο παράρτημα της εν λόγω απόφασης προσδιορίζεται ότι το έργο αυτό θα αποτελέσει το αντικείμενο πρωτοκόλλων συμφωνίας με τη Γαλλία και το Ηνωμένο Βασίλειο που θα υπογραφούν το 2012.
            
         
               (3)
            
            
               Ωστόσο, τα πρωτόκολλα συμφωνίας με τη Γαλλία και το Ηνωμένο Βασίλειο για την ανέγερση του κέντρου ασφάλειας Galileo δεν υπογράφηκαν το 2012, αλλά πρόκειται να υπογραφούν συμφωνίες το 2013.
            
         
               (4)
            
            
               Στην εκτελεστική απόφαση 2012/117/ΕΕ προβλέπεται, επίσης, η ανέγερση του «Κέντρου υπηρεσιών GNSS (GSC)» στη Μαδρίτη, το οποίο θα λειτουργεί ως διεπαφή μεταξύ του συστήματος, αφενός, και των χρηστών της «ανοικτής υπηρεσίας», της «εμπορικής υπηρεσίας» και της «υπηρεσίας ασφάλειας της ζωής», αφετέρου. Στο παράρτημα της εν λόγω απόφασης προσδιορίζεται ότι το έργο αυτό αποτελεί το αντικείμενο πρωτοκόλλου συμφωνίας με την Ισπανία που υπογράφηκε στις 17 Μαρτίου 2011.
            
         
               (5)
            
            
               Ωστόσο, το κείμενο που υπογράφηκε στις 17 Μαρτίου 2011 δεν είναι πρωτόκολλο συμφωνίας, αλλά ένα απλό μνημόνιο συμφωνίας. Η ανέγερση του GSC θα πρέπει, αντιθέτως, να αποτελέσει αντικείμενο συμφωνίας με την Ισπανία το 2013.
            
         
               (6)
            
            
               Η εκτελεστική απόφαση 2012/117/ΕΕ προβλέπει, επίσης, την ανέγερση ενός κέντρου με την ονομασία «Κέντρο επιδόσεων Galileo», το οποίο, για λογαριασμό του διαχειριστή του προγράμματος και με τρόπο ανεξάρτητο από τον φορέα εκμετάλλευσης, θα αξιολογεί την ποιότητα των υπηρεσιών που παρέχονται και θα διαβιβάζει στις κοινότητες των χρηστών πληροφορίες σχετικά με τον χρόνο και τη γεωδαισία.
            
         
               (7)
            
            
               Για λόγους που συνδέονται με τη φύση των λειτουργιών του κέντρου επιδόσεων Galileo, είναι σκόπιμο να αλλάξει το παράρτημα της εκτελεστικής απόφασης 2012/117/ΕΕ όσον αφορά την ονομασία του κέντρου αυτού και να ονομαστεί «Κέντρο αναφορών Galileo» («GRC»). Επιπλέον, επειδή υπάρχουν ήδη οι κατάλληλες εγκαταστάσεις και ο εξοπλισμός για τα καθήκοντα που έχουν ανατεθεί στο κέντρο αναφορών Galileo, τις απαιτήσεις ασφάλειας που ισχύουν για το εν λόγω κέντρο, καθώς και τους τεχνικούς και δημοσιονομικούς περιορισμούς που αφορούν τη λειτουργία του, θεωρείται ότι ο καταλληλότερος χώρος για τη στέγαση του κέντρου αυτού είναι οι εγκαταστάσεις ESTEC στο Noordwijk των Κάτω Χωρών που ανήκουν στην Ευρωπαϊκή Υπηρεσία Διαστήματος. Πρέπει να τονιστεί ότι δεν θα πρέπει να υπάρχουν αλληλεπικαλύψεις μεταξύ του κέντρου αναφορών Galileo και των μέσων που υπάρχουν ήδη στα κράτη μέλη. Τέλος, η ανέγερση του κέντρου αναφορών Galileo δεν πρόκειται να ολοκληρωθεί το 2014, αλλά το 2016.
            
         
               (8)
            
            
               Η εκτελεστική απόφαση 2012/117/ΕΕ προβλέπει, εξάλλου, την ανέγερση μιας σειράς απόκεντρων σταθμών μετρήσεων Galileo, τους ονομαζόμενους «σταθμούς GSS», οι οποίοι, για να επιτρέπουν την παροχή υπηρεσιών, αφενός, διενεργούν μετρήσεις ψευδοαπόστασης και, αφετέρου, συλλέγουν τα σήματα που εκπέμπονται από τους δορυφόρους για να παρακολουθούν την ποιότητα. Οι σταθμοί αυτοί πρέπει να είναι κατανεμημένοι με τον βέλτιστο δυνατό τρόπο σε όλον τον κόσμο, λαμβανομένων υπόψη των γεωγραφικών περιορισμών.
            
         
               (9)
            
            
               Στη σειρά των σταθμών GSS δεν περιλαμβάνεται κανένας σταθμός στη ζώνη του βόρειου Ειρηνικού. Επειδή κρίνεται απαραίτητο να καλυφθεί εξίσου και η ζώνη αυτή, θα πρέπει να εγκατασταθεί ένας σταθμός GSS, ο οποίος προβλέπεται να τοποθετηθεί στην πρεσβεία του Βελγίου στο Τόκιο της Ιαπωνίας, εφόσον τα συμπεράσματα των μελετών σκοπιμότητας είναι θετικά.
            
         
               (10)
            
            
               Συνεπώς, το παράρτημα της εκτελεστικής απόφασης 2012/117/ΕΕ θα πρέπει να τροποποιηθεί ανάλογα.
            
         
               (11)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που συστάθηκε με το άρθρο 19 παράγραφος 1 του κανονισμού (ΕΚ) αριθ. 683/2008,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το παράρτημα της εκτελεστικής απόφασης 2012/117/ΕΕ τροποποιείται ως εξής:
   
               1)
            
            
               Στη γραμμή που αφορά την ανέγερση του κέντρου ασφάλειας Galileo (GSMC), στη στήλη «Μέτρα», οι λέξεις «πρωτοκόλλων συμφωνίας» αντικαθίστανται από τη λέξη «συμφωνιών» και το έτος «2012» αντικαθίσταται από το έτος «2013».
            
         
               2)
            
            
               Στη γραμμή που αφορά την ανέγερση κέντρου υπηρεσιών GNSS (GSC), στη στήλη «Μέτρα», η πρόταση «Αποτελεί το αντικείμενο πρωτοκόλλου συμφωνίας που υπογράφηκε με την Ισπανία στις 17 Μαρτίου 2011» αντικαθίσταται από την πρόταση «Αποτελεί αντικείμενο μνημονίου συμφωνίας που υπογράφηκε με την Ισπανία στις 17 Μαρτίου 2011 και θα αποτελέσει αντικείμενο συμφωνίας με την Ισπανία που θα υπογραφεί κατά τη διάρκεια του έτους 2013».
            
         
               3)
            
            
               Στη γραμμή που αφορά την ανέγερση του κέντρου υπηρεσιών SAR, στη στήλη «Μέτρα», οι λέξεις «πρωτοκόλλου συμφωνίας» αντικαθίσταται από τη λέξη «συμφωνίας».
            
         
               4)
            
            
               Η γραμμή που αφορά την ανέγερση κέντρου επιδόσεων Galileo τροποποιείται ως εξής:
               
                           α)
                        
                        
                           στη στήλη «Ημερομηνία», τα έτη «2013-2014» αντικαθίστανται από τα έτη «2013-2016»·
                        
                     
                           β)
                        
                        
                           στη στήλη «Στάδια καθοριστικών αποφάσεων», οι λέξεις «Ανέγερση κέντρου επιδόσεων Galileo» αντικαθίστανται από τις λέξεις «Ανέγερση κέντρου αναφορών Galileo (GRC)»·
                        
                     
                           γ)
                        
                        
                           στη στήλη «Μέτρα», οι προτάσεις «Το κέντρο επιδόσεων Galileo αναμένεται να ανεγερθεί σταδιακά σε κάποιο κράτος μέλος και σε τόπο που μένει ακόμα να οριστεί. Η ανέγερση αναμένεται να αρχίσει το 2013 και να ολοκληρωθεί το 2014 και θα αποτελέσει επίσης το αντικείμενο πρωτοκόλλου συμφωνίας με το αντίστοιχο κράτος μέλος.» αντικαθίστανται από τις προτάσεις «Το κέντρο αναφορών Galileo αναμένεται να αναγερθεί σταδιακά στο ESTEC (Κάτω Χώρες). Η ανέγερση αναμένεται να αρχίσει το 2013 και να ολοκληρωθεί το 2016 και θα αποτελέσει αντικείμενο συμφωνίας με τις Κάτω Χώρες.».
                        
                     
         
               5)
            
            
               Στη γραμμή που αφορά την ανέγερση των σταθμών GSS, στη στήλη «Μέτρα», στο δεύτερο εδάφιο, προστίθενται οι λέξεις «το Τόκιο (Ιαπωνία),» ανάμεσα στις λέξεις «τη Μαδέρα (Πορτογαλία),» και «τα Kerguelen».
            
         Άρθρο 2
   Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 6 Ιουνίου 2013.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 196 της 24.7.2008, σ. 1.
   
      (2)  ΕΕ L 52 της 24.2.2012, σ. 28.